
ועדת החוקה, חוק ומשפט 
 11/03/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 581 >
 מישיבת ועדת החוקה, חוק ומשפט 
 יום ראשון, י"ז באדר התשע"ב (11 במרץ 2012), שעה 12:00
<סדר היום:>
<הצעת חוק איסור הלבנת הון (תיקון מס' 7), התשס"ז-2007>
נכחו:

<חברי הוועדה:> 
דוד רותם – היו"ר

<מוזמנים:> 
	עו"ד לילך וגנר
	–
	ייעוץ וחקיקה, פלילי, משרד המשפטים

	אסנת חיטרון
	–
	מתמחה, משרד המשפטים

	יצחק מלכה
	–
	מנהל מחלקת ביקורת נותני שירות מטבע, משרד האוצר

	יואב צבר
	–
	מנהל אגף א', מחלקת נותני שירות מטבע, משרד האוצר

	עו"ד מירי כספי
	–
	רשות המסים, משרד האוצר

	שמואל מרדכי
	–
	המפקח על היהלומים, משרד התעשייה, המסחר והתעסוקה

	שוקי
	–
	משרד ראש הממשלה

	רפ"ק שמעון בן שושן
	–
	ראש חוליית חילוט ארצי, המשרד לביטחון פנים

	אלי כהן
	–
	ראש חטיבת חקיקה ואמנות היוצא, משרד הביטחון

	גיא מתתיהו
	–
	ראש חטיבת חקיקה ואמנות הנכנס, משרד הביטחון

	רס"ן אסנת דוידסון
	–
	היועצת המשפטית, חיל מודיעין, פרקליטות צבאית ראשית, משרד הביטחון

	פול לנדס
	–
	הרשות לאיסור הלבנת הון ומימון טרור

	עו"ד מאיה לדרמן
	–
	עוזרת היועץ המשפטי, הרשות לאיסור הלבנת הון ומימון טרור

	מוטי בסר
	–
	מנכ"ל בורסת היהלומים

	עו"ד רונן נסים
	–
	המחלקה המשפטית, בנק ישראל

	עו"ד שריג דמארי
	–
	לשכת עורכי הדין

	עו"ד יעל גרוסמן
	–
	לשכת עורכי הדין

	עו"ד רן ונגרקו
	–
	איגוד הבנקים בישראל

	אודי שינטל
	–
	מנכ"ל התאחדות תעשייני היהלומים


<ייעוץ משפטי: >
אלעזר שטרן
<מנהלת הוועדה:>
דורית ואג
<קצרנית פרלמנטרית:>
חבר המתרגמים – אהובה שרון
<הצעת חוק איסור הלבנת הון (תיקון מס' 7), התשס"ז-2007>
<היו"ר דוד רותם:>
אני פותח את ישיבת ועדת החוקה, חוק ומשפט. על סדר היום הצעת חוק איסור הלבנת הון (תיקון מס' 7), התשס"ז-2007.

אנחנו צריכים להכין אותה לקריאה שנייה ושלישית. זה אותו חלק מן החוק שפוצל מהחוק העיקרי והפיצול נעשה משום שאמרו לנו שענף היהלומים הולך להסתבך בגללנו כי צריך לסיים את החלק שלהם כי הם עומדים בפני ביקורת. לכן עשינו את הפיצול אלא שעכשיו יש סיפור חדש. ענף היהלומים אומר ולא היא. 

ענף היהלומים, מי רוצה להתייחס?

<מוטי בסר:>
בוקר טוב. אני המנכ"ל החדש של בורסת היהלומים. לצדי יושב שמואל מרדכי שהוא הרגולטור שלנו, המפקח על היהלומים מטעם משרד התעשייה, ולצדי יושב מר עודי שינטל שהוא מנכ"ל התאחדות תעשייני היהלומים.

לפני כשבועיים אנחנו קיימנו פגישה עם מנהל הרשות לאיסור הלבנת הון וסיכמנו על דרך של התנהלות לגבי טיוטה שכבר הונחה על שולחן הוועדה. סוכם שאנחנו נבצע עבודת מטה קצרה, נקיים ישיבה נוספת עם מנהל הרשות ונבוא שלובי זרוע לתהליך החקיקה. אני רוצה לציין גם שאצלנו למעשה רוב הצוות התחלף ויש לנו שני נשיאים חדשים – נשיא הבורסה שהוא חדש בתפקידו, נשיא התאחדות תעשייני היהלומים שהוא חדש בתפקידו – והנהלות חדשות, הנהלת הבורסה והוועד הפועל של התאחדות תעשייני היהלומים. מי שמלווה אותנו בתהליך הזה, אלה שני יועצים שימשיכו ללוות אותנו, אבל שניהם לא יכלו להשתתף היום בישיבה כיוון שהם לא בארץ.

אנחנו כמובן רוצים לקדם את תהליך החקיקה. החוק הזה הוא מאוד מהותי לחיי המסחר של ענף היהלומים, ענף שיש בו עשרים אלף מועסקים היום וחשוב לנו מאוד לקדם אותו, אבל אנחנו רוצים לעשות את זה בהבנה מלאה ואנחנו בנקודת הזמן הזאת, לפחות לפי מה שאמרו לנו היועצים שלנו, מה שמונח על שולחן הוועדה זה לא מה שסוכם בזמנו ויש הבדלים ואנחנו רוצים ללמוד את ההבדלים.

<היו"ר דוד רותם:>
זה קורה. אנחנו לא מחויבים להסכמות. יש לי רק שאלה אחת ואני רוצה שזה יהיה רשום בפרוטוקול. מה קורה אם אנחנו לא נגמור את החקיקה ואת אישור הצו עד אוקטובר 2012?

<מוטי בסר:>
אני יכול להצהיר כאן בשם ענף היהלומים שאנחנו נעשה כל מאמץ, כולל בתקופת הפגרה, לעשות את עבודת המטה הנדרשת, גם הפנימית שלנו וגם מול הרשות, כדי שהחקיקה תבוא במועד.

<היו"ר דוד רותם:>
ברור לכם שאם אני לא מעביר היום את החוק הזה בקריאה שנייה ושלישית ולא מניח אותו על שולחן הכנסת, יכול להיות מצב שהחוק הזה והצו לא יעברו עד תחילת הביקורת שיש לכם באוקטובר 2012. האם אתם מבינים שאתם גורמים לעצמכם נזק ולא תוכלו לבוא אחר כך לאף אחד בטענות אלא רק אל עצמכם?

<מוטי בסר:>
להערכתנו הנזק הפוטנציאלי לאשר משהו שאנחנו לא מכירים והוא מהותי בחיי ענף היהלומים, הנזק הפוטנציאלי הוא גדול בהרבה. לכן אני מציג כאן באופן חד וחלק שאנחנו נעשה כל מאמץ לקדם את עבודת המטה ואת תהליך החקיקה. גם כשיבוא צוות הביקורת, מדובר על פברואר 2013, כפי שהבנו ממר פול לנדס.
<היו"ר דוד רותם:>
אבל את השאלונים צריך להשיב באוקטובר 2012.

<פול לנדס:>
אני יכול להבהיר. ה-און סייד ויזיט הוא בפברואר 2013. חוזרים לאחור, ארבעה חודשים שהשאלון נשלח. מה שחשוב – ואני אומר את זה מניסיון – בביקורת הזאת, בסיבוב הרביעי, זה האפקטיבנס כאשר באפקטיבנס בודקים תחולה של החוק בזמן ה-און סייד ויזיט, בזמן הביקור. זאת אומרת, כשאנחנו גוזרים לאחור, בהנחה שיש הוראת מעבר לגבי כניסת הצו לתוקף, זה הפער שאנחנו מדברים עליו כי יש את החוק והחוק נכנס לתוקף כשיש צו, אבל הצו נכנס לתוקף במועד שנקבע בצו. לכן זה לא באוקטובר אלא הכניסה לתוקף היא ממועד חקיקת הצו ומשך הזמן שנקבע בצו.

<היו"ר דוד רותם:>
כמה זמן נקבע בצו?

<אודי שינטל:>
אנחנו ביקשנו 18 חודשים ובסוף הסיכום היה לרדת ל-12 חודשים.

<היו"ר דוד רותם:>
זאת אומרת שאם אנחנו באוקטובר נעביר את החוק ומיד אחר כך נאשר את הצו לפי הבקשה שלהם, כשתבוא הביקורת היא תגיד להם שהם לא עומדים בתנאים.

<אודי שינטל:>
גם אם היינו מעבירים את הצו והחוק היום, היה קורה אותו מקרה. יש שנה מעכשיו עד מרץ הבא.

<פול לנדס:>
אלא אם כן מה שאפשר לעשות, ואני לא רוצה לדבר על העניין הזה בפרוטוקול, איזשהו משהו מודולרי בנושא הזה ואני חושב שלגבי החלק המודולרי, לא דיברתי על כך מאחר שהצו סוכם ולא התקיים דיון בו. מה שכן אפשר לעשות זה שהוראות מסוימות יכולות להיכנס לתוקף לפני. אני חושב שבעניין הזה אנחנו יכולים לשוחח ולהסכים.

<היו"ר דוד רותם:>
אני גזרתי חלק מהחוק רק מסיבה אחת פשוטה, כי אתה אמרת לי שייגרם נזק נוראי לענף היהלומים.

<פול לנדס:>
לא אמרתי נוראי אבל ייגרם.

<היו"ר דוד רותם:>
אמרת נוראי. תאמין לי. אם לא היה נוראי, לא הייתי עושה שום דבר.

<פול לנדס:>
אני לא משתמש בביטוי נוראי.

<היו"ר דוד רותם:>
לא חשוב. אז השתמשת בביטוי אחר. רק כששמעתי על קטסטרופה, רצתי לקדם את החוק. אתם צריכים להחליט,. לי אין שום בעיה לדחות את המשך הדיון הזה אבל האחריות אם ייגרם נזק לענף היהלומים, היא על ראשיכם. שלא תגידו אחר כך שאנחנו לא ראינו בזמן ולא פעלנו וכולי. אתם תיקחו על עצמכם את האחריות.

<לילך וגנר:>
אנחנו מבחינתנו רק רצינו לבקש בכל מקרה להקדים את הדיון לא לאוקטובר.

<היו"ר דוד רותם:>
לא, הדיון יהיה בפגרה.

<לילך וגנר:>
דין הרציפות כידוע לא יחול אם תתפרק הכנסת הנוכחית.

<היו"ר דוד רותם:>
איזה כנסת הולכת להתפרק?

<לילך וגנר:>
לא, אני אומרת. אם היא תתפרק.

<היו"ר דוד רותם:>
הכנסת לא תתפרק. שלא יהיה לך שום חשש. הדבר הכי חזק במדינת ישראל, זאת הכנסת והקואליציה הנוכחית.

<פול לנדס:>
בהקשר למה שציין מר בסר. אנחנו באמת הולכים שלובי ידיים. כשאני אומר אנחנו, אני מתכוון למשרד המשפטים והרשות לאיסור הלבנת הון,
<היו"ר דוד רותם:>
כך סיפרתם לי גם בפעם הקודמת. לכן גזרתי את זה כמות שהוא ואמרתי שנרוץ.

<פול לנדס:>
היה נוסח של החוק שנדון כאן בוועדה ומאז לא שונה דבר. יש כאן את ייעוץ וחקיקה, את גברת וגנר, שיכולה אכן לאשר שלא השתנה דבר. יתרה מכך, נוסח הצו, אם אני לא טועה, זה היה ב-7 ביוני 2010, נוסח הצו גם הוא סוכם. בשבוע שעבר נודע לי שרוצים לבצע בו שינויים נוספים וגם לכך הסכמתי. אנחנו הלכנו שלובי ידיים. אני חוזר ואומר שגם עכשיו אנחנו מוכנים ללכת שלובי ידיים ובלבד שיש נקודה חשובה בהקשר למה שאדוני מציין.

זה לא רק נזק לענף היהלומים שצריך לשקול על המאזניים. יש כאן ביקורת שמדינת ישראל עוברת, שכולנו עוברים, ולכן יש כאן שני אלמנטים. האחד, נזק לענף היהלומים, והשני הוא שמדינת ישראל רוצה לעמוד בצורה מכובדת בביקורת עם משטר כמו שצריך, עם חובות שחלות על סקטור היהלומנים וגם לזה צריך לתת את הדעת. 

אני אומר בהקשר לנושא הזה של חקיקה וצו. לאחר מכן, אם אפשר לעשות באופן שחוזרים לאחור, זה יהיה בתוקף בפברואר 2013 – מה טוב.

<היו"ר דוד רותם:>
זה בתנאי שבצו לא תיתנו 18 חודשים או 12 חודשים או כמה שלא תיתנו. הרי אני לא כותב את הצו אלא אתם כותבים אותו. אני רק מצביע  עליו. 

<פול לנדס:>
לא אנחנו. משרד התעשייה.

<היו"ר דוד רותם:>
אתם תצטרכו להגיע להסכמות אתם ולקצר את המועדים כי אם הם יעמדו על ה-18 חודשים, אין סיכוי בעולם שזה יהיה בתוקף בפברואר או במרץ 2013. אין שום סיכוי בעולם גם אם אני מעביר את זה היום. לכן אתם צריכים לתת לי תשובה.

<מוטי בסר:>
אם יורשה לי עוד מילה אחת. אנחנו מאוד חרדים לכל נזק אפשרי אבל אני אומר שיש כאן איזשהו פטרונז' שאני לא מבין אותו. אנחנו באמת סיכמנו על עבודת מטה בדיון מאוד ענייני, בלוח זמנים מאוד קצר, ואנחנו נמצאים היום כאן כשכל הצוות חדש ולא הספקנו לעיין בדברים. אפילו מבחינת התנהלות, זה מה שמפריע לנו.

<היו"ר דוד רותם:>
על מה ישבתם עם פול לפני שבועיים?

<מוטי בסר:>
ישבנו לפגישת עבודה. יותר ריאוניון כי זאת גם היכרות ודנו על הדברים. הוא העביר לידינו את הטיוטה. היועץ המשפטי שלנו אמר שהיא לא זהה לזאת שהונחה. אנחנו לא המומחים. אנחנו נהיה מומחים בפרק זמן קצר, אבל לא אנחנו המומחים אלא היועצים שלנו שליוו אותנו בתהליך אומרים לנו שחלו שינויים.

<היו"ר דוד רותם:>
קודם כל, תגידו לעוזרים שלכם וליועצים שלכם שכאשר אנחנו עושים שינויים כאן בוועדה, לא הם, לא אתם ולא פול יכולים לומר מילה. 

<מוטי בסר:>
זה מובן מאליו.

<היו"ר דוד רותם:>
זה שיש פטרונז', כן, אנחנו פטרונים. מכיוון שאנחנו רוצים לזרז את העניין כדי שאתם לא תיפגעו, אני אתן לכם את הזמן הזה. אתה תיפגש אתם תוך השבועיים הקרובים כדי שאני אוכל מיד לנסות לקבוע את הדיון בנושא וביום שהכנסת תחזור מהפגרה, אנחנו נניח את זה על שולחן הכנסת. אתם תקצרו את הכניסה לתוקף של הצו כדי שמדינת ישראל לא תסתבך. זה תפקידך. אתה דואג למדינת ישראל.

יש עוד מישהו שרוצה להעיר הערה בעניין הזה?

<לילך וגנר:>
נעבור היום על יתר התיקונים?

<היו"ר דוד רותם:>
בוודאי.

<מוטי בסר:>
אני מאוד מודה לאדוני. תודה רבה.

<היו"ר דוד רותם:>
חוץ מהסעיף של היהלומנים, נקריא את הכול. לא שאני אניח את זה בנפרד, אבל אנחנו נחסוך זמן לישיבה הבאה.

<מוטי בסר:>
תודה רבה.
<לילך וגנר:>
במקום ההגדרה "בנק הדואר" יבוא –
"בנק הדואר" – החברה כהגדרתה בחוק הדואר התשמ"ד-1986 (להלן – החוק) בנותנה שירותים לפי סעיף 88א לחוק מטעם חברת הבת כמשמעותה בסעיף 88א לחוק.

אחרי ההגדרה "חוק איסור מימון טרור" יבוא –
"חוק הבנקאות (רישוי)" – התשמ"א-1981.

"חוק החברות" – חוק החברות התשנ"ט-1999.


אחרי הגדרת "חוק העונשין" יבוא:

"חוק מס ערך מוסף" – חוק מס ערך מוסף, התשל"ב-1975.

אחרי הגדרת "חוק ניירות ערך" יבוא:

"כספים" – מזומנים, המחאות בנקאיות והמחאות נוסעים.

בהגדרת "פקיד מכס" במקום "בפקודת המכס" יבוא "בפקודת מס הכנסה".

בהגדרת "שירותי מטבע" – במקום "5" יבוא "8".

בסעיף 3 לחוק העיקרי – 

בסעיף קטן (א) – במקום "(3)" יבוא "(4)".


אחרי פסקה (3) יבוא:


"(4)
רכוש שנעברה בו עבירה".

בסעיף קטן (ב) – במקום "סעיף 7" יבוא "סעיפים 7 או 8א".

בסעיף 6(א)(2), במקום "סעיף 7" יבוא "סעיפים 7 או 8א"" ובמקום "הסעיף" יבוא "הסעיפים".

במקום כותרת פרק ג' לחוק העיקרי יבוא:

פרק ג': הטלת חובות זיכוי, דיווח וניהול רישומים

סימן א': חובות המוטלות על נותני שירותים פיננסיים.

בסעיף 7 לחוק העיקרי, בסעיף קטן (א)(2), בסופה יבוא: לרבות פעולות כאמור שלא הושלם ביצוען".

בסעיף קטן (ב), אחרי "שיחולו עליו" יבוא "בשינויים המחויבים לפי העניין".

בסעיף קטן (ג), במקום "שגילויים או העיון בהם אסור" יבוא "שגילוי של כל דבר הנוגע אליהם וכן מתן זכות עיון במסמכים המעידים עליהם אסור או מוגבל" ובסופו יבוא "לעניין זה – דבר הנוגע לדיווח, לרבות בירור פנימי לקראת גיבוש דיווח, תוכן הדיווח או דבר קבלתה של בקשה הנוגעת לדיווח".

אחרי סעיף 7 לחוק העיקרי יבוא:

סעיף 7א שכותרתו הדרכת עובדים בדבר דרכי מילוי חובות לפי סעיף 7 ופיקוח על מילוין. מי שחלות עליו חובות לפי סעיף 7 ידריך את עובדיו בדבר דרכי מילוין של החובות כאמור בהתאם לצו לפי אותו סעיף וכן יפקח על מילוין.

בסעיף 8 לחוק העיקרי, בסעיף קטן (א), במקום "סעיף 7" יבוא "סעיפים 7 ו-7א" ובסופו יבוא: "נגיד בנק ישראל או שר לפי העניין רשאים לקבוע בצו לפי אותו סעיף תנאי כשירות למינויו של אחראי כאמור".
בסעיף קטן (ב) במקום הסיפא החל במלים "סעיף 7" יבוא "סעיפים 7 ו-7א".

<היו"ר דוד רותם:>
נעצור לרגע. יש הערות? אין. אפשר להמשיך.

<לילך וגנר:>
אני מדלגת על הפרק.

בסעיף 9 לחוק העיקרי, סעיף קטן (א) – בטל.

בסעיף 11א לחוק העיקרי, אחרי ההגדרה "הליכים פליליים" יבוא: "מורשה חתימה – מי שבעל חשבון ייפה את כוחו לפעול בחשבונו".

במקום ההגדרה "נושא משרה בתאגיד" יבוא "נושא משרה – לגבי תאגיד, כל אחד מאלה:

(א)
בעל שליטה או דירקטור בתאגיד, מנהל כללי בתאגיד, מנהל עסקים ראשי, משנה למנהל הכללי, סגן מנהל כללי או מנהל אחר בתאגיד הכפוף ישירות למנהל הכללי, מנהל סניף בתאגיד וכן כל ממלא תפקיד מקביל או דומה לתפקידים אלה אף אם תוארו שונה.
(ב)
מורשה חתימה בחשבון של התאגיד.

(ג)
אחראי למילוי החובות בתאגיד שמונה לפי סעיף 8(א).

לגבי עסק שאינו תאגיד –
(א)
מנהל העסק, מנהל סניף בעסק וכל אדם אחר שמנהל, מארגן ומכוון את הפעילות בעסק או בסניף של העסק.

(ב)
מורשה חתימה בחשבון של העסק.

בסעיף 11(ג) לחוק העיקרי, בסעיף קטן (א) בפסקה (3), הסיפא החל במלים "לעניין סעיף זה" -תימחק.

בפסקה (4), במקום "שטרות כסף" יבוא "מטבע".

אחרי פסקה (6) יבוא:

"(7)
מסירת נכסים פיננסיים כנגד מטבע.

(8)
מסירת נכסים פיננסיים לאדם כנגד המחאת זכותו של אותו אדם לקבל נכסים פיננסיים מאחר. לעניין זה, מסירת נכסים פיננסיים למעט מסירת נכסים כאמור בידי מי ששר האוצר, בהתייעצות עם שר המשפטים והשר לביטחון הפנים, קבעו בצו".

בסעיף קטן (ב), אחרי פסקה (4) יבוא:

"(5)
חבר בורסה.

(6)
בנק הדואר.

(7)
מי ששר האוצר, בהתייעצות עם שר המשפטים והשר לביטחון הפנים, פטר אותו בצו מרישום כנותן שירותי מטבע".

אחרי סעיף קטן (ב) יבוא:

"בסעיף זה, נכסים פיננסיים – מזומנים, המחאות נוסעים, שיקים, שטרי חליפין, שטרות חוב, ניירות ערך סחירים, אשראי או פיקדונות כספיים".

בסעיף 11(ד) לחוק העיקרי, בסעיף קטן (א1) במקום "ואם הוא פועל כנאמן גם פרטי זיהויו ומענו של הנהנה" יבוא "וכן פרטי זיהויו ומענו של נהנה אם ישנם". בסופו יבוא "היה מבקש עסק שאינו תאגיד, תכלול הבקשה גם את שמות נושאי המשרה בעסק, פרטי זיהוים ומענם".
בסעיף קטן (ב) במקום "של נושאי משרה בתאגיד בשל מנהל סניף" יבוא "ושל נושאי משרה בתאגיד או בעסק".

בסעיף 11(ה) לחוק העיקרי –
בסעיף קטן (א) במקום פסקה (4) יבוא:

"(4)
לא התקיימו אצל מבקש הרישום אחת מן החלופות המפורטות להלן, היה מבקש הרישום תאגיד או עסק שאינו תאגיד, לא התקיימו החלופות כאמור גם בנושא משרה בתאגיד או בעסק לפי העניין -
(1)
מבקש הרישום לא הורשע בעבירה לפי סעיפים 3 ו-4 אלא אם כן מצא הרשם מטעמים מיוחדים הנוגעים לנסיבות ביצוע העבירה ומידת חומרתה שאין מניעה כי הוא ישמש כנותן שירותי מטבע.

(2)
מבקש הרישום לא הורשע בעבירה אחרת שלדעת הרשם מפאת מהותה, חומרתה או נסיבותיה הוא אינו ראוי לשמש נותן שירותי מטבע.

(3)
על מבקש הרישום לא הוטלו עיצומים כספיים לפי פרק ה' לחוק זה בשל הפרה שלדעת הרשם מפאת מהותה, חומרתה ונסיבותיה הוא אינו ראוי לשמש נותן שירותי מטבע".

בפסקה זו ובסעיף קטן (ב), "הורשע בעבירה" – לרבות הורשע בעבירה דומה במדינה אחרת. "מבקש רישום", לרבות הנהנה אם ישנו.

בסעיף קטן (ב) במקום "בתאגיד שמבקש להירשם" יבוא "בו".

בסעיף 11ו(א) לחוק העיקרי, אחרי 11ד(א) יבוא "או (ג)".

בסעיף 11ז לחוק העיקרי, בסעיף קטן (א) במקום "ייתן לו תעודת רישום" יבוא "ושילם מבקש הרישום את האגרות שהוא חייב בתשלומן לפי סעיף 32(א1)(1), ייתן לו רשם תעודת רישום. תוקפה של תעודת רישום תהיה עד תום השנה הקלנדרית שבה ניתנה".
בסעיף קטן (ב), בסופו יבוא: "ואולם רשאי הרשם לפטור נותן שירותי מטבע שמתן שירותי המטבע אינו עיסוקו היחיד מציון מספר הרישום כאמור בתנאים כפי שיורה".

בסעיף קטן (ג) המלים "ולפי מספר הרישום של התעודה המקורית" – יימחקו.

בסעיף 11ח לחוק העיקרי, בסופו יבוא "טענות המבקש יוגשו בכתב ואולם זכאי המבקש גם להופיע בפני הרשם כדי להשמיע את טענותיו".

בסעיף 11ט לחוק העיקרי, בסעיף קטן (א), במקום "פסקה (2)" יבוא "התקיימו אצל נותן שירותי המטבע או אצל הנהנה, אם ישנו, ואם נותן שירותי המטבע הוא תאגיד בעל שליטה בו, אחת הנסיבות המפורטות בסעיף 11ה(א)(4)".

בסעיף קטן (ב), אחרי "לפניו" יבוא "כאמור בסעיף 11ח".

בסעיף קטן (ד) במקום "שנרשם במרשם באם הוא תאגיד" יבוא "שנרשם במרשם או נגד הנהנה אם ישנו ואם נותן שירותי המטבע הוא תאגיד", במקום "הליכים פליליים בעבירה כאמור" יבוא "הליכים פליליים או הליכים בוועדות עיצומים לפי העניין בעבירה או הפרה כאמור", במקום "לסיום ההליכים הפליליים" יבוא "לסיום ההליכים" ואחרי "לפניו" יבוא "כאמור בסעיף 11ח".

בסעיף קטן (ה), אחרי "של נושא משרה בתאגיד" יבוא "או בעסק שאינו תאגיד" ואחרי "לפניו" יבוא "כאמור בסעיף 11ח".

בסעיף קטן (ו), במקום "ועל מנהל הסניף" יבוא "או בעסק שאינו תאגיד" ובמקום ,נגדם" יבוא "נגדו, ובמקום "הליכים פליליים בעבירה כאמור" יבוא "הליכים פליליים או הליכים בפני ועדות עיצומים בעבירה או הפרה כאמור".

בסעיף 11יב(א) לחוק העיקרי, אחרי פסקה (1) יבוא:

"(1א)
מוסר פרטים כוזבים בבקשה לרישום נותן שירותי מטבע לפי סעיף 11ד או בהודעה לרשם לפי סעיף 11ו(א) עד (ג)".

בסעיף 11יג(א) לחוק העיקרי, אחרי פסקה (7) יבוא –
את זה אני לא מקריאה כי זה קשור לאבנים יקרות.
בסעיף 11יד לחוק העיקרי, בסעיף קטן (ב3) במקום "כי הדבר דרוש כדי למנוע הפרת הוראות" יבוא "כי הופרה הוראה מהוראות".

זה הפרק של נותני שירותי מטבע.

בסעיף 12(2) לחוק העיקרי, במקום "מנהל אגף מכס ומע"מ" יבוא "המנהל כהגדרתו בפקודת מס הכנסה".

בסעיף 13 לחוק העיקרי, בסעיף קטן (א), אחרי "נגיד בנק ישראל" יבוא – גם זה קשור ליהלומים ולכן אני לא מקריאה את (2) ו-(3).
בסעיף 14 לחוק העיקרי. גם זה 8א אבל פסקה (2) כן רלוונטית. בסעיף 14 לחוק העיקרי, בסעיף קטן (א) במקום "סעיף 7" יבוא "סעיפים 7 ו-7א".

בסעיף 16 – גם זה רלוונטי לפרק של אבנים יקרות.
בסעיף 30 לחוק העיקרי, אחרי סעיף קטן (ג) יבוא:

"(ג1)
(1)
לצורך  ביצוע  תפקידיהם  של  המוסד  למודיעין ולתפקידים מיוחדים (בחוק – זה 

המוסד) ושל אגף המודיעין במטה הכללי של צבא הגנה לישראל (בחוק זה – אמ"ן) ושל יחידה באגף הממונה על הביטחון במערכת הביטחון שיקבע שר הביטחון בצו (בחוק זה – יחידה במשרד הביטחון) בנוגע לפעילות של ארגוני טרור וארגוני טרור מוכרזים, בנוגע למעשי טרור ובנוגע למימון של ארגונים ומעשים כאמור, וכן בנוגע לפגיעה בביטחון המדינה, רשאית הרשות המוסמכת להעביר למוסד, לאמ"ן וליחידה במשרד הביטחון מידע ממאגר המידע. העברת המידע תהיה על פי בקשה מנומקת בהתאם לכללים שיקבע שר המשפטים בהסכמת ראש הממשלה לגבי העברה למוסד, ובהסכמת שר הביטחון לגבי העברה לאמ"ן וליחידה במשרד הביטחון. בכללים לפי סעיף קטן זה ייקבעו בין השאר בעלי התפקידים במוסד, באמ"ן, ביחידה במשרד הביטחון שיהיו רשאים לבקש ולקבל את המידע. פרטי היחידה במשרד הביטחון שקבע השר בצו אינם טעונים פרסום ברשומות או פרסום פומבי אחר. כן רשאי השר לקבוע כי מטעמים של שמירה על ביטחון המדינה חלק מכללים לפי סעיף זה אינם טעונים פרסום ברשומות או פרסום פומבי אחר".

(2)
הוראות סעיף קטן (ב2) יחולו לעניין בקשות לפי סעיף זה בשינויים המחויבים".

בסעיף קטן (ז), במקום "או לשירות הביטחון הכללי" יבוא "לשירות הביטחון הכללי, למוסד, לאמ"ן או ליחידה במשרד הביטחון.

בסעיף קטן (י) בסופו יבוא "בקשה מנומקת – לעניין סעיפים קטנים (ב1) עד (ג1). בקשה מפרטת את הנסיבות והנימוקים המצדיקים את העברת המידע בהתאם לסעיפים האמורים.

בסעיף 31ב, סעיף קטן (א3), אחרי פסקה (ג) יבוא:

"(ד)
המוסד, אמ"ן או יחידה במשרד הביטחון".

סעיף 32 לחוק העיקרי, בסעיף קטן (א), האמור בו יסומן כפסקה (1) ובה במקום "פרקים" יבוא "סימן ב' בפרק ג'".

גם זה תיקון שרלוונטי לפרק של אבנים יקרות.

<אלעזר שטרן:>
כל פסקה (1).

<לילך וגנר:>
כן.

בסעיף קטן (א1), האמור בו יסומן כפסקה (1) ובה במקום "וכן אגרה שנתית" יבוא "אגרה שנתית וכן תשלומים אחרים בעבור שירותים שנותן הרשם לפי חוק זה". אחרי פסקה (1) יבוא:
"(2)
לא שילם נותן שירותי מטבע אגרה שנתית שהיה עליו לשלם לפי פסקה (1) עד תום השנה שבעדה היה עליו לשלמה, יותלה רישומו במרשם החל במועד שנקבע לכך בהתרעה שמסר לו הרשם עד לתשלום האגרה והתוספת לאגרה".

יתר התיקונים, גם הם קשורים לאבנים יקרות.
<היו"ר דוד רותם:>
עד צריכה לדלג עד סעיף 32.

<לילך וגנר:>
תיקון התוספת השלישית. במקום "פרט 6 לתוספת השלישית" יבוא –
"(6)
בנק הדואר".

התיקונים העקיפים. בפקודת הסמים המסוכנים (נוסח חדש) התשל"ג-1973, בסעיף 36ו, בסעיף קטן (א) בהגדרת בית המשפט, המילה "המחוזי" – תימחק.

בסעיף קטן (ב), במקום "בית המשפט המחוזי" יבוא "בית משפט מחוזי" ואחרי "בטרם הוגש כתב אישום" יבוא "או בטרם הוגשה בקשה לחילוט אזרחי".

במקום סעיף קטן (ד) יבוא –
"(ד1)
על החלטת בית משפט שלום לפי סעיף זה ניתן לערער לפני בית משפט מחוזי אשר ידון בערעור בשופט אחד. על החלטת בית משפט מחוזי לפי פסקה זו ניתן לערער לפני בית המשפט העליון אם ניתנה רשות לכך מאת שופט של בית המשפט העליון. בית המשפט העליון ידון בערעור כאמור בשופט אחד.

(2)
על החלטת בית משפט מחוזי לפי סעיף זה כערכאה ראשונה ניתן לערער לפני בית המשפט העליון שידון בערעור בשופט אחד.

(3)
ערעורים לפי סעיף זה יוגשו בתוך שלושים ימים מיום שהודעה ההחלטה למערער".

תיקון חוק העזרה המשפטית בין מדינות. ערעור ראשון בזכות, זה הכלל.

<היו"ר דוד רותם:>
בסדר.

<לילך וגנר:>
בחוק עזרה משפטית  בית מדינות התשנ"ח-1998 בסעיף 33(א)(2), במקום "או הושג" יבוא "הושג", במקום "או כתוצאה מביצוע העבירה" יבוא "כתוצאה מביצוע העבירה או שנעברה בו עבירה לפי חוק איסור הלבנת הון התש"ס-2000".

תיקון חוק איסור מימון טרור. בחוק איסור מימון טרור התשס"ה-2005 בסעיף 48.

<אלעזר שטרן:>
גם זה תיקון שנוגע ליהלומנים.

<לילך וגנר:>
גם סעיף קטן (ד)?

<היו"ר דוד רותם:>
כן.

<לילך וגנר:>
תחילה והוראות מעבר. אין טעם לקרוא.

<היו"ר דוד רותם:>
בסדר. רבותיי, יש הערות? אין.

<קריאה:>
עלינו זה מקובל.

<היו"ר דוד רותם:>
פה מאוד. פרט לפרק של היהלומנים, גמרנו את החוק הזה והוא כולו מאושר פרט לאותו פרק. אני מבקש מכם לשבת אתם ולגמור את זה כדי שבמהלך הפגרה, אם יהיה אפשר, נוכל לגמור גם את הפרק שלהם ואת הצו.

אנא, תודיעו לנו כשאתם מוכנים.

דורית ואג:

קחו בחשבון שבפגרה יש מינימום שבוע הודעה על ישיבה.

<אלעזר שטרן:>
אנחנו צריכים שתשלחו לנו את טיוטת הצו המעודכנת כדי שנוכל לעבוד עליה.

<היו"ר דוד רותם:>
תודה רבה.

<הישיבה ננעלה בשעה 12:40.>
